Saloň, Marián, poslanec NR SR (2024-02-08):
Ďakujem veľmi pekne. Vážený pán predseda, vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 8. februára 2024 predkladám Národnej rade Slovenskej republiky informáciu Mandátového a imunitného výboru Národnej rady Slovenskej republiky o zániku a neuplatňovaní mandátu poslancov Národnej rady Slovenskej republiky a o nastúpení náhradníkov na uprázdnený a neuplatňovaný mandát poslancov Národnej rady Slovenskej republiky. Všetky dôležité informácie sú v uznesení. Čiže dovoľte mi rovno predniesť uznesenie. Uznesenie Národnej rady Slovenskej republiky z 8. februára 2024 k informácií Mandátového a imunitného výboru Národnej rady Slovenskej republiky o zániku a neuplatňovaní mandátu poslancov Národnej rady Slovenskej republiky a o vyhlásení nastúpenia náhradníkov na uprázdnený a neuplatňovaný mandát poslancov Národnej rady Slovenskej republiky. Národná rada Slovenskej republiky berie na vedomie: Po prvé, že mandát poslanca Národnej rady Slovenskej republiky Tomáša Hellebrandta zaniká podľa čl. 81 a č. 81a písm. b) v ústave, Ústavy Slovenskej republiky dňom doručenia písomného rozhodnutia o vzdaní sa mandátu poslanca Národnej rady Slovenskej republiky, teda 6. februára 2024. Po druhé, že vláda Slovenskej republiky na rokovaní, dňa 6. februára 2024 vymenovala poslanca Národnej rady Slovenskej republiky Martina Nemkyho do funkcie predsedu Štatistického úradu Slovenskej republiky dňom 7. februára 2024. Vymenovaním do funkcie vedúceho ústredného orgánu štátnej správy, ktorý nie je členom vlády Slovenskej republiky, sa podľa čl. 5 ods. 8 Ústavného zákona č. 357/2004 Z. z. o ochrane verejného záujmu pri výkone funkcii verejných funkcionárov v znení neskorších predpisov, mandát poslanca Národnej rady Slovenskej republiky Martina Nemkyho neuplatňuje dňom vymenovania. Po tretie, že podľa § 71 ods. 1, 4 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a § 10 ods. 1 a 2 písm. b) a ods. 3 Zákona o Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Predseda Národnej rady Slovenskej republiky rozhodnutím č. 199 zo 7. februára 2024 vyhlásil dňom 7. februára 2024 nastúpenie náhradníkov podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb Národnej rady do Národnej rady Slovenskej republiky 30. septembra 2023 nasledovne. Za politické hnutie Progresívne Slovensko na uprázdnený mandát poslanca Národnej rady Slovenskej republiky Tomáša Hellebrandta nastupuje náhradník Richard Dubovický, narodený 5. júla 1985 bytom Prešov. Za politickú stranu SMER – sociálna demokracia na neuplatňovaný mandát poslanca Národnej rady Slovenskej republiky Martina Nemkyho nastupuje náhradník Richard Glück, narodený 8. novembra 1992 bytom Košice. Po štvrté, informáciu Mandátového a imunitného výboru Národnej rady Slovenskej republiky o zániku a neuplatňovaní mandátu poslancov Národnej rady Slovenskej republiky a o nastúpení náhradníkov na uprázdnený a na neuplatňovaný mandát poslancov Národnej rady Slovenskej republiky. Ďakujem, skončil som.